Samråd om vandmiljøet Enhedslistens miljøordfører, Per Clausen, har i Folketinget begæret et samråd om vandmiljøet med miljøminister Troels Lund Poulsen (V). Svineproduktionen skal ned Per Clausen siger, at der ikke er nogen vej uden om produktionsindskrænkninger i landbruget i lyset af, at diverse vandmiljøplaner ikke har virket gennem årene. - Der skal også flere våde enge og andet til. Men det er ikke nok. Landbruget må indstille sig på, at svineproduktionen ikke kan opretholdes på nuværende niveau - og slet ikke udvides. Der må indgreb til, indtil det er godtgjort, at der kan produceres mere på en miljøforsvarlig måde, siger Per Clausen. - Ligesom de generelle regler for husdyrgodkendelser bør strammes, så bør kommunerne også have yderligere ret til skrappere regler i naturfølsomme områder, siger Per Clausen. /ritzau/

Opsummering:
Per Clausen fra Enhedslisten, mener at landbruget må indstille sig på at skære ned i svineproduktionen. Det skal ske for at hjælpe på vandmiljøet. I den anledning har han bedt om et samråd i Folketinget med miljøministeren.